google/wiki40b huggingface dataset:
Dickey Peak

Dickey Peak er et fjell nordvest i Flowers Hills i Sentinel Range i Ellsworth Mountains. Det ble først kartlagt av U.S. Geological Survey fra landmålinger og flyfoto tatt i U.S. Navy, 1957–59, og navnsatt av Advisory Committee on Antarctic Names etter Clifford R. Dickey, Jr., en elektriker ved Amundsen-Scott-stasjonen i 1957.
Robert Michels

Liv og virke

Michels er mest kjent for boka Politiske partier (Zur Soziologie des Parteiwesens in der modernen Demokratie) der han hevder at ethvert organisert samfunn nødvendigvis vil bli styrt av en elite. Michels hevdet at selv organisasjoner som ideologisk var mot all elitekontroll likevel ville utvikle en oligarkisk elite, i det han presenterte det som har blitt oligarkiets jernlov: “Den som sier organisasjon, sier oligarki". Han testet denne antagelsen ved å undersøke organisasjoner som i utgangspunktet skulle stå fjernt fra all elitisme. Han tok for seg tre europeiske sosialistpartier før første verdenskrig og konsentrerte seg særlig om det tyske partiet, som han hadde grundig personlig kjennskap til. Disse partiene hadde som må å bevare likhet og demokrati i sin indre organisering; de betraktet lederskapet som tjenere for et masseparti. 
Michels pekte på at radikale sosialistbevegelser ble avradikalisert når de vokste i størrelse. En effektiv massebevegelse forutsatte et fulltids lederskap og et permanent partiapparat. Disse partiledrene ville gradvis miste kontakten med sin proletariske bakgrunn, erverve en eksklusiv ekspertise, kontrollere informasjon og kontaktnett og utvikle en småborgerlig livsstil. Slik ville partiledelsen bli mer opptatt av sin egen sosiale revolusjon enn av bevegelsens.
Svart søndag

Handling

En palestinsk kvinne, som er medlem av terrororganisasjonen Svart September, lokker med seg en desillusjonert og hevngjerrig vietnamveteran til å planlegge en terroraksjon i USA. Målet er tilskuerne på superbowlfinalen. Aksjonen skal gjennomføres ved hjelp av en blimp. Hensikten er å skape en opinion for å få hjelp i sin frigjøringskamp. Både amerikanske og israelske etterretningsagenter involveres snart i jakten på terroristene og deres plan.

Om filmen

Svart søndag har fått 71 % på Rotten Tomatoes.
VG gav den terningkast tre.
Annenkovøya

Historie

Øya ble oppdaget i januar 1775 av en britisk ekspedisjon under ledelse av James Cook. Øya ble navngitt Pickersgills Island etter løytnant Richard Pickersgill som var med på ekspedisjonsskipet «Resolution». Øya ble sett på nytt av en russisk ekspedisjon i 1819 under ledelse av Fabian Gottlieb von Bellingshausen med skipet «Vostok». Russerne trodde de var de første til å oppfage øya og øya ble navngitt løytnant Mikhail Annenkov, som var offiser på ekspedisjonsskipet.
Mytteri

Mytteri er en handling der flere personer i forening er ulydige mot en ledelse, på en måte som avsetter ledelsen. Mytteri kan for eksempel begås av besetningen på et skip, et fly eller av soldater i en militær enhet.

Kjente mytterier

En hendelse som mange forbinder med mytteri, var mytteriet på Bounty, hvor besetningen på et britisk fartøy tok over skipet i Stillehavet på slutten av 1700-tallet, hendelsen har siden blitt filmatisert en rekke ganger. Mot slutten av første verdenskrig bidro tyske matrosers mytteri i Kiel til at Tyskland måtte godta våpenhvile og avslutte krigen.
Verkamannafylkingin

Verkamannafylkingin (norsk oversettelse: «Arbeidsmannsfylkingen») var et sosialdemokratisk politisk parti på Færøyene.
Verkamannafylkingin ble dannet av misfornøyde Javnaðarflokkurin-velgere fra fagbevegelsen under bankkrisen, anført av Ingeborg Vinther, formann i Føroya Arbeiðarafelag. Verkamannafylkingin stilte for første gang til valg ved lagtingsvalget i juli 1994, og ble femte største parti på Lagtinget med 9,5 % av stemmene og representantene Óli Jacobsen fra Eysturoy, Kristian Magnussen fra Suðurstreymoy og Ingeborg Vinther fra Suðuroy. Partiets oppslutning gikk i stor grad på bekostning av Javnaðarflokkurin, som tapte regjeringsmakten. Ved partiets eneste folketingsvalg i september samme år fikk det 16,3 % av stemmene med Vinther, Jacobsen og Øssur Winthereig som kandidater.
Etter lagtingsvalget gikk Verkamannafylkingin inn i et regjeringssamarbeid med Sambandsflokkurin, Sjálvstýrisflokkurin og Javnaðarflokkurin, ledet av Edmund Joensen. I 1996 trakk Javnaðarflokkurin sin parlamentariske støtte, og Fólkaflokkurin gikk inn i regjeringen. Verkamannafylkingin hadde fra 1994 en ministerpost med ansvar for handels-, arbeids-, landbruks- og justissaker, fra 1996 ansvar for sosial-, helse-, arbeids- og justissaker. Ministerposten var besatt av Óli Jacobsen 1994–1995, Axel Nolsøe 1995–1996, Kristian Magnussen 1996–1998 og Óli Jacobsen på våren 1998.
Partiet gikk gradvis i oppløsning som følge av indre splid. Ingeborg Vinther søkte ikke renominasjon. Kristian Magnussen og Ernst Hansen var blant lederne i Verkamannafylkingin som gikk inn i Javnaðarflokkurin før lagtingsvalget i 1998. Ved valget ble partiet desimert med 0,8 % av stemmene, og falt ut av Lagtinget. Høsten 2001 besluttet partiet å overlate sine eiendeler til et veldedig formål, og tilfalt pasienthotellet ved Landssjúkrahúsið i Tórshavn.
Cristian Pavón

Landslaget

Han ble tatt ut i Argentinas tropp til VM i fotball 2018 i Russland.
Sprint Cup Series

Sprint Cup er den øverste klassen i motorsporten NASCAR (National Association for Stock Car Auto Racing).

Historie

Fra 1928 til 1945 ble Bootleggers Run arrangert på øde landeveier i Nord-Carolina. Dette var svært populært blant befolkningen, og bilene som ble brukt hadde ofte blitt trimmet for å kunne kjøre fra politiet i forbindelse med distribusjon av hjemmebrent.

Grand National

Fra 1950 til 1971 het den øverste klassen i NASCAR Grand National, som ikke har sammenheng med dagens Busch Grand National Series (nå Nationwide Series).

Winston Cup

Fra 1972 til 2003 het NASCARs øverste klasse Winston Cup Series. Klassen ble sponset av R. J. Reynolds Tobacco (RJR) som en del av markedsføringen av deres sigarettmerke Winston. I de senere år ble sponsoratet kontroversielt i forbindelse med at USAs lovgivning rundt sigarettreklame ble skjerpet.

Nextel Cup

I 2003 trakk RJR seg ut av NASCAR-sponsoratet, og telekommunikasjonsselskapet Nextel kom inn. Fra sesongen 2004 fikk derfor NASCARs øverste klasse navnet Nextel Cup.

Sprint Cup

Sammenslåingen av selskapene Nextel og Sprint førte til at serien fra 2008-sesongen kalles Sprint Cup. (Navnet Sprint Cup kan skape forvirring fordi det allerede er en klasse i racing med biler kalt sprint cars, som ikke har noe å gjøre med stock cars, som brukes i NASCAR.)

Sesongen

Sesongen åpner midt i februar med Daytona 500 på Daytona International Speedway. Det kjøres totalt 36 løp frem til slutten av november. De siste 10 løpene inngår i "Chase for the Sprint Cup". Før det 26. racet skilles de 12 beste kjørerne ut, og poengene fra tidligere nullstilles og en ny sammelagtliste lages basert på hvor mange seire kjørerne har i de 25 første løpene. Det er så en av de 12 i "The Chase" som vinner sluttstillingen og Sprint Cup.
Hellig Trefoldigheds kirke

Hellig Trefoldigheds kirke var en kirke som lå på Christiania torv i Christiania fra den ble reist 1632–1639 og til den brant ned i 1686. 
Etter bybrannen i 1624 hadde Oslo på Christian IVs befaling blitt flyttet til den vestlige delen av Bjørvika og fått navnet 
Christiania. 29. juli 1632 sendte kongen ut et reskript om bygging av en ny domkirke som skulle overta etter Hallvardskatedralen.
Kirken ble innviet 10. mars 1639.
Trangviksposten

Trangviksposten var et norsk vittighetsblad i form av en fiktiv lokalavis, forfattet av redaktør Jacob Hilditch og utgitt i Aftenpostens søndagsnummer fra 1899 til 1907.
Trangviksposten er en satire over norske lokalaviser og de sosiale forholdene i norske småbyer slik det må ha fortonet seg de siste tiårene av 1800-tallet. Det fiktive «Trangvik» ligger tilsynelatende, slik man kan lese mellom linjene i Trangviksposten, et sted ved kysten mellom Horten og Kristiansand. Trangvikspostens redaktør «Syvertsen» fører en daglig kamp mot sin argeste konkurrent, Trangvik Tidende.
Ut over parodien inneholder Trangviksposten også elementer av småbyens kollektivbiografi, slik en også finner det i diktsuitene Spoon River Anthology av Edgar Lee Masters og Om desse steinane tala av Ola Jonsmoen.
Trangviksposten er kommet i bokform i flere utgaver, første gang 1900. Et utvalg ble utgitt av Den norske Bokklubben i 1980, redigert av Mentz Schulerud.
Trangviksposten ble illustrert av Øyvind Sørensen, Th. Kittelsen og Olaf Gulbransson.
Det andre Wedel-ministeriet

Det andre Wedel-ministeriet er en vanlig betegnelse på den norske regjeringa i perioden fra 1836 til 1840 eller 1844. Det har sitt navn etter grev Johan Caspar Herman Wedel Jarlsberg, som blei utnevnt til stattholder 19. september 1836. 
Fram til parlamentarismen blei innført i 1884, var det kongen som på egen hånd utnevnte statsrådene. Disse stillingene var da lite politiske – og mer å regne som avansementsmuligheter for embetsmenn. Det var derfor ingen faste regjeringsskifter slik vi har i dag, men derimot hyppige skifter av departementssjefer. Dette blei forsterka av ordninga med ei statsrådsavdeling i Stockholm. Denne bestod av en statsminister og to statsråder. Disse to skulle skiftes ut årlig, og det ble dermed ofte flyttinger mellom Christiania og Stockholm og mellom departementene.
Ettersom både kongen og statsministeren stort sett var plassert i Stockholm, var det visekongen eller stattholderen som leda statsrådet i Christiania. Om ingen av disse posisjonene var besatt (eller vedkommende var fraværende), var det eldste statsråd som var regjeringas formann. Denne hadde den uoffisielle tittelen førstestatsråd.
Wedel Jarlsberg døde 27. august 1840. Regjeringa etter dette betegnes – i kilde 1, se nedafor – som Løvenskiold/Vogt-ministeriet (oppkalt etter stattholder Severin Løvenskiold og førstestatsråd Jørgen Herman Vogt). Kilde 2 regner imidlertid at det andre Wedel-ministeriet fortsatte fram til 8. mars 1844, da kong Karl Johan døde og Oscar I overtok.

Statssekretærer

Posten som statssekretær i Christiania var vakant fra Georg Jacob Bull gikk av 21. september 1836 inntil 14. januar 1837. Da tiltrådte Ulrik Frederik Anton de Schouboe, som blei i embetet inntil 1859.
Frederik Due var statssekretær i Stockholm fra 1822 til han blei statsminister 27. februar 1841, med unntak av en kort konstitusjon som statsråd i Stockholm i juni og juli 1837. Johan Frederik Monrad overtok embetet 15. mars 1841 med tittel ekspedisjonssekretær.
Christian Holst var sekretær for den norske regjerings formann i heile perioden.
Yamen (Xinhui)

Yamen (forenklet kinesisk: 崖门; tradisjonell kinesisk: 崖門, pinyin: Yámén) er en storkommune sør i bydistriktet Xinhui i byprefekturet Jiangmen i provinsen Guangdong i Folkerepublikken Kina.
Den har et areal på 281 kvadratkilometer og et folketall på 40.000.
Slaget ved Yamen fant sted her. Det fant sted den 19. mars 1279, og betraktes som Song-dynastiets siste motstand mot Yuan-dynastiet. Selv om Yuan-flåten var vesentlig mindre, klarte den ved taktisk dyktige grep å tilføye Song-flåten et tilintetgjørende nederlag.
Aerob trening

Aerob kapasitet

Aerob kapasitet er evnen til å være i aktivitet over lengre tid med relativt høy intensitet. Den aerobe kapasiteten avhenger av hvor godt transportsystemet er utviklet, det vil si hvor god kroppen er til å transportere oksygen til muskelcellene. Dette omfatter dimensjonene i luftveiene, lungenes evne til gassveksling av oksygen og kullsyre (karbondioksid) mellom luft og blod, blodets evne til å bære oksygen, og om blodåresystemet har nok blodkar til å sirkulere blodet ut i muskulaturen.
Steely Dan

Bandet Steely Dan

Donald Fagen (vokal og keyboard) og Walter Becker (bass, og senere gitar) møtte hverandre på Bard College i Annandale-on-Hudson, New York i 1967 og begynte å spille i lokale grupper (en av disse, The Bad Rock Group, hadde Chevy Chase på trommer). 
Fagen og Becker dannet bandet Steely Dan sammen med gitaristene Denny Dias og Jeff «Skunk» Baxter, trommeslageren Jim Hodder og vokalisten David Palmer. (Navnet Steely Dan er tatt fra «Steely Dan III from Yokohama» i William S. Burroughs roman Naked Lunch.) Donald Fagen mislikte i begynnelsen å synge live, og det var derfor stort sett David Palmer som sang på konsertene. 
Etter albumet Pretzel Logic ble trommeslageren Jeff Porcaro og sangeren Michael McDonald inkludert i besetningen til den etterfølgende turneen.

Duoen Steely Dan

Det oppsto etter hvert uenighet i bandet når det gjaldt turnering. Særlig Baxter og Hodder ønsket å turnere mer, mens Fagen og Becker mislikte turnélivet, og ville konsentrere seg om å arbeide i studio. Det endte med splittelse, og bare Fagen og Becker ble igjen som faste medlemmer. De to skrev all musikken, og knyttet til seg ulike studiomusikere for hvert enkelt album.  
Steely Dan ble oppløst i 1981, men ble gjenforent til to turneer i 1993 og 1994. De ga ut album igjen i 2000 (Two Against Nature) og i 2003 (Everything Must Go), med tilhørende turnéer. Bandet spilte i Oslo i 2000, og på Moldejazz i 2007 (på Romsdalsmuseet). 
Donald Fagen vil fortsette som bandets eneste faste medlem, da han ønsker å holde i live musikken han og Walter Becker skrev sammen.

Musikalsk stil

Steely Dan legger stor vekt på detaljer i lydbildet, og både arrangementer og produksjon er preget av perfeksjonisme. Becker, Fagen og lydtekniker Roger Nichols laget sågar en trommemaskin på grunn av deres frustrasjon over trommeslagere som ikke klarte å holde en konstant takt. Det er ofte gjort mange opptak med flere forskjellige musikere til hvert spor, før den endelige versjonen er valgt. 
Særegne harmonier og akkordsekvenser bidrar til å gjøre det meste av Steely Dans musikk lett gjenkjennelig. Svært ofte inngår kvinnelige korstemmer i arrangementene, men også Michael McDonald har gitt karakteristiske bidrag på flere av albumene. 
Det benyttes blåsere på alle Steely Dans album. Arrangementene er vanligvis jazz-orienterte, med bruk av trompeter, tromboner og saksofoner, men de har også tatt i bruk andre instrumenter, som fløyter og klarinetter. På senere album er de fleste arrangementene kreditert Donald Fagen.

Tekster

Mange av tekstene er inspirert av byene Los Angeles og New York City, som er Fagens og Beckers to hovedbaser. Tekstene er gjerne preget av ironisk distanse og intellektuell humor. Det refereres til jazz, film, TV og litteratur, og noen ganger til konkrete hendelser, steder og personer. Ofte er referansene subtile og interne, og det brukes slanguttrykk, ordspill og omskrivninger.
Spaltbart materiale

Spaltbart eller fissilt materiale er materiale som har de egenskaper som kreves for å opprettholde en nukleær kjedereaksjon. Materialet har altså atomkjerner som kan spaltes i en fisjonsprosess, og kan f.eks. være uran-235 og -233, eller plutonium-239 og -241. Spaltbart materiale er materiale som kan brukes som kjernebrensel eller i kjernevåpen.
Møre-Nytt

Møre-Nytt er en avis som utgis i Møre og Romsdal. Den ble startet i 1935 av familien Bergmann. Avisen dekker kommunene Ørsta og Volda. Avisen trykkes i farger, er på 32 sider og kommer ut tre ganger i uken. Avisen utgis på nynorsk. Ansvarlig redaktør er Svein Aam. Avisa ble solgt, og er nå en del av konsernet Polaris Media.
Etter at Adresseavisen, Bergens Tidende, Fædrelandsvennen og Stavanger Aftenblad la om til tabloidformat 16. september 2006 var Møre-Nytt den eneste avisen i Norge som kom ut i fullformat. Den 24. november 2007 endret avisen, som siste avis i landet, til tabloidformat.
Greve, Greve, Greve & Lorentzen

Advokatfirmaet Greve, Greve, Greve & Lorentzen (etablert 1928 i Bergen) var et advokatfirma som ble etablert av advokat Gunnar Greve sr. (1904–1990).
Greve ble cand.jur. i 1925 og høyesterettsadvokat i 1936. I 1954 ble firmaet utvidet med hans to sønner, Jan Einar Greve (født 1933) og Gunnar Greve jr. (født 1929). Se Greve (slekt). I 1971 ble advokat Pål Wergeland Lorentzen (født 1941) ansatt og han ble partner i 1979. I 1991 fusjonerte firmaet med advokatfirmaet Thommessen & Krefting i Oslo. Den første tiden het firmaet Thommessen Krefting Greve Lund, men senere er navnet bare Thommessen. Firmaet har kontorer i Oslo og Bergen og er ett av Norges største advokatfirmaer.
Evangeliet til alle

Evangeliet til alle er et norsk, kristent tidsskrift, utgitt av Pinsebevegelsen i Norge.
Evangeliet til alle er De Norske Pinsemenigheters Ytre Misjon (PYM) blad som utkommer flere ganger i året, og inneholder reportasjer fra misjonens virksomhet. Artiklene er skrevet av misjonsinteresserte, både innenfor og utenfor pinsebevegelsen.
Norsk pinsebevegelse driver misjonsarbeid i mer enn 30 land på fire kontinenter.
Rønningen industripark

Rønningen industripark er et petrokjemisk industrianlegg i Grenlandområdet, nærmere bestemt i Bamble (Telemark).
Norges første produksjon av polyetylen med lav (PEL) og høy (PEH) tetthet ble startet i henholdsvis 1978 og 1979, og Nordens første produksjon av polypropen (PP) kom i gang i løpet av 1978. Fabrikken for produksjon av PEH ble nedlagt i 2007, og fabrikken for produksjon av PP ble nedlagt i 2008. Per 2009 foregår det kun produksjon av PEL på Rønningen.
Anlegget ble bygget av Saga Petrokjemi, men har senere vært eid av Statoil (overtok i 1984), Borealis (overtok i 1994) og Ineos (overtok i 2007).
Urstrømdal

Urstrømdal er en dal som er gravd ut av ei elv fra en av istidene, men som ikke lenger rommer noe vassdrag. De ble skapt av store flomelver av smeltevann ved kantene av isranden, og må ikke forveksles med tunneldalene som gikk under isbreen. Urstrømdalene framstår som arkaiske, lavere landskap omgitt av tidligere elvebredder, oftest med betydelige mengder avsatt sand og grus, stedvis med mye myr.
I det nordlige Tyskland og Polen flommet smeltevannet et lite stykke sørover fra iskanten, men ble deretter raskt tvunget vestover mot Nordsjølandet på grunn av den rådende topografien vannmassene møtte. I Nord-Amerika, Russland og Sibir ble det ikke dannet urstrømdaler, fordi topografien der allerede var preget av nord-sør-gående elvedaler som fraktet smeltevannet bort. Mississippi River fraktet mye av smeltevannet til den nordamerikanske innlandsisen. Ellers var også St. Lawrence River en østgående smeltevannselv som fortsatt er det største østgående vassdraget på kontinentet. Tilsvarende ble østeuropeisk smeltevann fraktet bort med Dnepr, Don og Volga.
Selandia – Center for Erhvervsrettet Uddannelse

Selandia CEU – (Center for Erhvervsrettet Uddannelse), bedre kjent som bare Selandia, er en utdanningsinstitusjon som ligger i Slagelse.
Selandia er en fusjon mellom den tidligere handelsskolen i Slagelse, den tidligere tekniske skolen samt deler av AMU-Center Syd- og Vestsjælland.
Ca. 16 000 elever, studenter og kursdeltakere tar hvert år kurs eller utdannelse på Selandia-CEU, som har ca. 460 ansatte.
NS-barn

NS-barn et begrep som brukes om barn av foreldre som var aktive i Nasjonal Samling under andre verdenskrig i Norge. Begrepet ble først introdusert i offentligheten  i 1988 av Asgeir Oldens bok Fødd skuldig, som bestod av elleve intervjuer med NS-barn, alle anonyme unntatt NS-ministerdatteren Bente Blehr.
Gjennombruddet i den offentlige opinion kom  i 1993 med selvbigrafien Gutten fra Gimle av Eystein Eggen. Boken vakte stor oppsikt og anerkjennelse. Flere fremstående representanter for krigstidens norske regjering i London skrev at Eggens bok først nå dokumenterte at det var vanskelig å vokse opp som NS-barn. «En ærlig, verdifull og vekkende bok som angår alle,» skrev flyveresset generalmajor Werner Christie i Aftenposten, og  slo fast at Eggens bok vinklet andre verdenskrig på en måte som historieskrivningen før hadde oversett.
Debatten om boken varte frem til femtiårsjubileet i 1995. Stortinget avga da en erklæring, på forhånd drøftet i samtlige partigrupper. NS-barna ble nevnt først i Stortingets beklagelse overfor krigsbarna. En lignende saksgang lar seg ikke påvise i noe annet tyskokkupert land, selv om problematikken etterhvert er vel kjent.
Arbeiderpartiets stortingsrepresentant Bjørgulv Froyn gruppe viste til denne erklæringen i en debatt i 2001, og gikk der inn for Eggen som statsstipendiat. Det samme forslaget var også framsatt fra Francis Sejersted, formann i Den norske Nobelkomite, og Ole Wilhelm Klüwer, gjennom mange år en aktiv talsmann for NS-barnas støtteforening. 
Den selvbiografiske litteraturen om emnet er sparsom, trolig grunnet «redselen for å bli gjenkjent» slik Olden skriver i forordet til sin intervjusamling. Litterært ble emnet behandlet med stor suksess av Bergljot Hobæk Haff.  I 1996 skrev hun romanen Skammen, senere dramatisert og oppført på Nationaltheatret med Anne Krigsvoll i hovedrollen som Idun Hov.
Thomas Hart Benton (politiker)

Bakgrunn

Thomas Hart Benton studerat ved Chapel Hill College. Han flyttet til Tennessee og ble advokat, og medlem av regjeringen der. Ved utbruddet av den britisk-amerikanske krig stilte han opp et regiment frivillige og førte siden den gang tittelen  lieutenant colonel. 
Etter krigen slo han seg i 1815 med i St. Louis (Missouri) som skrankeadvokat, og grunnla også i 1815 det demokratiske tidsskrift Missouri Argus.

Politiker

På grunn av den fremgang han hadde i sin innsats for at Missouri skulle bli opptatt i det amerikanske statsforbund, ble han da den nye delstaten blle konstituert i 1820 innvalgt til det amerikanske senatet fra Missouri. Hav satt i Senatet til 1851.
Han engasjerte seg særlig for utviklingen av Vesten og beskjeftiget seg med forskjellige måter å fo mundet sammen Østkysten og Vestkysten med forskjellige kommunikasjonsruter. Han engasjerte seg for utbyggingen av Santa Fe Trail som i første runde skulle knytte hans hjemstat Missouri til det da meksikanske Santa Fe. Ved utbruddet av den meksikansk-amerikanske krig overtalte han president James K. Polk til å ta de avgjørende skritt som skulle føre til erobringen og inkorporeringen av New Mexico. 
Selv om Benton som senator av Missouri representerte en forbundsstat der slaveriet var tillatt, var han selv en prinsipiell motstander av dette. Det såkalte Wilmot Proviso, som ville forby innføringen av slaveriet i nyerobrede territorium i vest, fant en sterk talsmann i ham. Med dette ble han en hovedmotstander av det calhounske parti, som ville innføre slaveriet i Kansas og i  Nebraska og ellers i det hele arbeidet for en løsere union. Med stor energi motsatte han seg Kansas-Nebraska Act, men kunne ikke forhindre at loven ble iverksatt. Han fikk politiske problemer på grunn av dette og ble fra 850 ikke lenger gjenvalgt til Senatet. Også et forsøk på å bli guvernør for Missouri var mislykket. Men han ble derimoti 1852 innvalgt i Representantenes hus.
Da han mistet denne posten i 1854, hengav han seg til litterære beskjeftigelser, særlig utarbeidelsen av sine memoarer (Thirty Years' View of the Senate, New York. 1855–56, 2 bind.). Deretter fikk han den vanskelige oppgave å gjennomgå Kongressens forhandlinger for grunnleggelsen av republikken og få de utgitt i sammenfattet for. Han døde innen han ble ferdig med denne oppgaven.
Flere byer i USA er oppkalt etter Benton, for eksempel Bentonville i Arkansas. Syv delstater har counties oppkalt etter ham (Benton County i Arkansas, Indiana, Iowa, Minnesota, Missouri, Oregon, og Washington). To counties (Calhoun County (Alabama) og Hernando County (Florida)) bar tidligere navnet Benton County til hans ære.